Billeder af Samsung Galaxy S21 FE er lækket

Der er netop blevet lækket en række billeder af den kommende Samsung Galaxy S21 FE (Fan Edition).

Billederne er blevet lækket på Voice.com og stammer fra @Onleaks. Samme person lækkede også en række billeder af Samsung Galaxy S21, sidste år.

Ifølge lækket, minder Galaxy S21 FE meget om Galaxy S21, hvilket også var tilfældet med Galaxy S20 FE og S20. Der er dog igen nogle mindre forskelle, som adskiller den fra topmodellen. Bagpanelet er eksempelvis ikke glas, men hvad Samsung refererer til som “Glastic”. Samme materiale blev benyttet på S20 FE, hvilket ligner glas, men faktisk er plastic.

Derudover antyder lækket, at Galaxy S21 FE har en større skærm på 6,4″, sammenlignet med 6,2″ på S21. Dette resulterer i, at enheden er 4 mm højere og 3,3 mm bredere. Telefonen har desuden også en ramme i metal samt et lidt anderledes design af kameraet på bagsiden.

Præcis hvornår Samsung Galaxy S21 FE lanceres er endnu uvist, men der gættes på en lancering engang i anden halvdel af 2021.

Samsung Galaxy S20 FE har uden tvivl været et hit, så det er ikke svært at forstå, hvorfor Samsung fortsætter denne linje af modeller.

Læs også: Rygte: Samsung vil købe OLED-paneler fra LG

Billeder af Samsung Galaxy S21 FE er lækket