Her er Samsung Galaxy S21 FE

Egentlig skal Samsung Galaxy S21 FE først afsløres officielt ved et event den 4. januar. Men telefonen kan allerede ses i en unboxing-video på Youtube. Videoen afslører stort set alt om Samsungs billige “flagskibs-dræber”, så vil du overraskes om en uge, så lad være med at se videoen længere nede på siden.

Samsung har i det hele taget ikke haft nemt ved at holde mobilen hemmelig. Kort før juleaften blev den, ved en fejl, lækket på Samsungs egen hjemmeside, herunder pris og nogle specifikationer.

Unboxing-videoen afslører desuden, at der kun vil være USB-C kabel i den øko-venlige boks. Der følger hverken oplader eller hovedtelefoner med telefonen.

Videoen viser naturligvis Galaxy S21 FE fra alle vinkler, men bekræfter derudover en række rygter om specifikationerne. Telefonen har 6,4 tommer AMOLED-skærm med HHD+ opløsning og 120Hz opdatering. Altså en skærm fra øverste hylde.

Den viste variant er bestykket med et Snapdragon 888-chipset, men på visse markeder forventes den at få Samsungs eget Exynos 2100-chipset.

Videoen bekræfter også at Galaxy S21 FE har et tredelt kamera med en 12 megapixel primær sensor, et 32 megapixel selfie-kamera og et 4.500 mAh batteri med 25W hurtigladning. Den har også en IP67-certificering mod vand og snavs.

Samsung Galaxy S21 FE ventes som sagt officielt præsenteret den 4. januar og i butikkerne allerede 11. januar. Prisen starter ved 769 euro (5.800 kr.) for modellen med 128 gigabyte lagerplads.

Herunder unboxing-videoen:

Her er Samsung Galaxy S21 FE